Philippus, Dei gratia Francorum rex, universis presentes litteras inspecturis, salutem. Notum facimus nos dilectum et fidelem nostrum Johannem de Cabilone, militem, dominum de Alleyo, tenore presentium absolvisse de omnibus pecuniarum summis quas a nobis vel gentibus nostris, retroactis temporibus, dicitur recepisse pro serviendo nobis in nostris exercitibus Flandrie, per se vel per quemcumque numerum militum aut aliorum stipendiariorum quorumcumque, et de servicio ipsius nobis in dictis exercitibus per ipsum et suas gentes exhibito et quod nobis pro dictis pecuniariis summis exhibere tenebatur, nos tenemus integriter pro contentis. In cujus rei testimonium, nostrum presentibus fecimus apponi sigillum. Actum Lugduni, XVI die decembris, anno Domini millesimo trecentesimo quinto.